Subaru Stella

Εμπορική τοποθέτηση

Το όνομα Stella σημαίνει αστέρας στα ιταλικά, μια εμφανής αναφορά στο λογότυπο της Subaru, που είναι ο αστερισμός Πλειάδες. Το Stella παρουσιάστηκε ως ο επίσημος διάδοχος του Subaru Pleo, που είχε λανσαριστεί το 1998.
Το Stella ανήκει σε μια ειδική κατηγορία των ιαπωνικών αυτοκινήτων, που ονομάζεται microcars, γνωστή επίσης και ως Kei cars ή Κ-cars. Πρόκειται για αυτοκίνητα πόλης με πολύ περιορισμένες διαστάσεις και κυβισμό κινητήρα, που προορίζονται αυστηρά και μόνο για αστικές μετακινήσεις, αλλά επωφελούνται από τις φορολογικές ελαφρύνσεις και την νομοθεσία, που τους επιτρέπει ανεμπόδιστη κυκλοφορία στα μεγάλα αστικά κέντρα.
Το Subaru Stella σχεδιάστηκε για να προσελκύσει κυρίως το θηλυκό κοινό, με μια ποικιλία φωτεινών χρωμάτων του αμαξώματος (ροζ, γαλάζιο, λευκό κ.α.) και εσωτερικό με το χρώμα του ελεφαντοστού. Αντιθέτως, η έκδοση Custom έχει πιο σπορ εμφάνιση, με ένα πιο επιθετικό μπροστινό μέρος, σαλόνι με αρκετά μεταλλικά στοιχεία και μαύρο χρώμα, συν μια ποικιλία πιο σκούρων χρωμάτων αμαξώματος. Στην πρώτη γενιά του μοντέλου, υπήρξε και μια πιο πολυχρηστική και πρακτική έκδοση, το Stella Revesta.

Εξοπλισμός και ασφάλεια

Όλα τα Subaru Stella έφεραν εξ αρχής στάνταρ 2 μπροστινούς αερόσακους οδηγού / συνοδηγού, 4-κάναλο ABS τεσσάρων αισθητήρων, EBD, Brake Assist, ανεξάρτητη ανάρτηση και στους 4 τροχούς, αυτόματο κλιματισμό με φίλτρο γύρης, κεντρική κονσόλα με μπλε φωτισμό LED (Light Emitting Diode / Δίοδος Εκπομπής Φωτός), CD-player με δέκτη AM/FM και 4 ηχεία. Υπήρξαν πολλές διαφορετικές σχεδιαστικές εκδοχές και χρωματισμοί του πίνακα οργάνων, ανάλογα με την έκδοση. Το στροφόμετρο ήταν στάνταρ σε όλα, εκτός από τη βασική έκδοση L, ενώ οι πλευρικοί αερόσακοι ήταν έξτρα.
Οι ανώτερες εκδόσεις προσέθεταν εξ αρχής προβολείς μεγάλης έντασης (HID), φώτα ομίχλης, πίσω αεροτομή οροφής, ζάντες αλουμινίου, δερμάτινο τιμόνι και δερμάτινο σαλόνι, σε διάφορους χρωματισμούς, ανάλογα με το πακέτο εξοπλισμού.
Στις 4 Νοεμβρίου 2009, κυκλοφόρησε το Stella της σεζόν του 2010, με κάποιες βελτιώσεις. Η εσωτερική ταπετσαρία ανανεώθηκε και το μπροστινό μέρος υπέστη ένα μικρό λίφτινγκ, με τα φώτα ομίχλης και τις ζάντες αλουμινίου να γίνονται στάνταρ σε όλες τις εκδόσεις. Η λήξη της παραγωγής της πρώτης γενιάς, ανακοινώθηκε επίσημα στις 4 Μαρτίου 2011.

Ηλεκτροκίνητη έκδοση

Τον Ιούνιο του 2008, η Subaru παρουσίασε ένα ηλεκτροκίνητο πρωτότυπο (concept) με το όνομα Subaru Stella Plug-in concept, ενώ στις 4 Ιουνίου 2009 λανσαρίστηκε η ηλεκτροκίνητη έκδοση παραγωγής. Το σύστημα ηλεκτροκίνησης με plug-in είχε προέλθει από το Subaru R1eΗ, η μέγιστη ταχύτητα περιοριζόταν ηλεκτρονικά στα 100 χιλιόμετρα την ώρα, ενώ η αυτονομία του ήταν 80 χιλιόμετρα. Συνολικά, μόλις 170 αντίτυπα παρήχθησαν, τα οποία πωλήθησαν κυρίως σε εταιρείες ενοικιάσεων και κυβερνητικά στελέχη της Ιαπωνίας, από τα τέλη Ιουλίου 2009 έως τον Mάρτιο του 2010.

Δεύτερη γενιά

Η δεύτερη γενιά του Subaru Stella παρουσιάστηκε τον Μάιο του 2011 και κυκλοφόρησε στην Ιαπωνία στις 24 του μηνός. Στα πλαίσια της ενισχυμένης εταιρικής σχέσης με την Toyota, η οποία κατέχει μεταξύ άλλων και την Daihatsu, το νέο Stella είναι μια παράλληλη έκδοση του Daihatsu Move, με λίγο διαφορετική αισθητική.

Εξοπλισμός και ασφάλεια

Το σημερινό μοντέλο προσφέρεται πλέον αποκλειστικά με κιβώτιο συνεχώς μεταβαλλόμενης σχέσης iCVT, καταργώντας οριστικά το στατιστικώς σπάνιο 5-τάχυτο μηχανικό κιβώτιο της πρώτης γενιάς. Επίσης, εισήγαγε για πρώτη φορά σύστημα δορυφορικής πλοήγησης και κάμερα οπισθοπορείας - και τα δύο στην ίδια οθόνη.
Εκτός από τους στάνταρ μπροστινούς αερόσακους και τις μπροστινές ζώνες ασφαλείας με προεντατήρες και περιοριστές φορτίου, η εταιρεία προσφέρει και ένα προαιρετικό Πακέτο Ασφαλείας, με πλευρικούς αερόσακους στα καθίσματα, πλευρικούς αερόσακους τύπου κουρτίνας στην οροφή και διπλό προεντατήρα στη ζώνη ασφαλείας στο κάθισμα του οδηγού.
Στις 1 Αυγούστου 2011, προστέθηκε η έκδοση Custom RS, με μεγαλύτερη ισχύ, χαμηλότερη ανάρτηση, μεγαλύτερη αντιστρεπτική δοκό εμπρός, ζάντες αλουμινίου 15 ιντσών, δερμάτινο τιμόνι και Σύστημα Ελέγχου Ευστάθειας ESP (ονομάζεται VDC / Vehicle Dynamics Control από την Subaru), το οποίο σε ολισθηρές επιφάνειες μειώνει αυτόματα την απόδοση του κινητήρα και φρενάρει τους τροχούς, για να επαναφέρει το όχημα στην πορεία του.